
A koronavírus-járvány utóhatásai a turizmusra – A magyarországi Accor-szállodák rendezvényeinek vizsgálata

Kulcsszavak: rendezvényszervezés; válságmenedzsment; koronavírus-járvány; szálloda
A koronavírus-járvány okozta szigorítások a turizmust érintették a leginkább, így az iparági szereplőknek a válság kezelésére stratégiát kellett kidolgozniuk. Jelen dolgozat célja a magyarországi Midscale-kategóriába eső Accor-szállodák rendezvény piacának vizsgálata. Az empirikus kutatás arra a kérdésre keresi a választ, hogy a vizsgált hotelek hogyan kezelték a koronavírus-járvány okozta válságot, hogyan kezelte a szállodalánc a válsághelyzetet, hogyan változott meg a szállodai rendezvényipar a koronavírus-járvány után, illetve milyen válságok érintik 2024 tavaszán a vizsgált iparágat.
A szakirodalmi áttekintés a következő alappillérek köré épül: bemutatásra kerül a rendezvényszervezés története, a kihívások, a szállodaipar számára jelenleg releváns válságok (koronavírus-járvány okozta válságmenedzsment, energiaválság), valamint az üzletfejlesztésen belül a reziliencia relevanciája is.
A kvalitatív kutatás során szakértői mélyinterjúk készítésére került sor az Accor Group Midscale szállodáinak alkalmazottjaival. Az eredményeket Coombs (2007) SCCT válságkezelési modellje alapján elemeztem, főként a válság utáni állapotra fókuszálva. A szállodák konkrét válságtervet nem dolgoztak ki a koronavírus-járvány idején, továbbá azt megelőzően sem volt írott formájú válságmenedzsment-stratégiájuk, azonban a szállodalánc hozzájárult a válság egységes és hatékonyabb kezeléséhez. Ahogy a szállodai szobafoglalásokra, úgy a rendezvényekre is jellemző a pandémia óta, hogy az utolsó pillanatban érkeznek meg a megkeresések. 2024 tavaszán a szállodáknak leginkább az energiaválság és az infláció hatásaira kell reagálniuk. A kutatás eredménye releváns lehet a jövőben más szállodaláncok számára is a hatékonyabb válságkezelés érdekében.



